KIRJALLINEN KYSYMYS E-3712/00 esittäjä(t): Paul Lannoye (Verts/ALE) komissiolle. Maantien rakentaminen GU-177:n ja Jadraquen välille Carrascosa de Henaresin kautta.



Virallinen lehti nro 187 E , 03/07/2001 s. 0030 - 0031



KIRJALLINEN KYSYMYS E-3712/00 esittäjä(t): Paul Lannoye (Verts/ALE) komissiolle (30. marraskuuta 2000) Aihe: Maantien rakentaminen GU-177:n ja Jadraquen välille Carrascosa de Henaresin kautta Castilla-La Manchan alueelliset viranomaiset (La Junta de Comunidades) ovat antaneet teknisen hyväksyntänsä GU-177:n ja Jadraquen (Guadalajara) välisen maantien kunnostushankkeelle, joka on jo aloitettu. Hanke saa EAKR:n tukea ja sillä on suuret ympäristövaikutukset Carrascosa de Henaresissa. Uusi maantie jättää maakasan alle alueen ainoat hyvälaatuiset vesilähteet, joista vesi virtaa Henares-joen vesistöön. Lähteiden tuhoaminen vaikuttaa suoraan Ribera del río Henaresin suojelualueeseen, jossa joen uoma supistuu lähteiden häviämisen vuoksi. Castilla-La Manchan Junta de Comunidades ehdotti aluetta yhteisön tärkeänä pitämäksi alueeksi Natura 2000 -verkostoon (LIC ES424003). Lähteiden tuhoamisen vuoksi myös ekologisesti merkittävää kasvistoa häviää, erityisesti kuivikkojen keskellä kasvavat vuosisatoja vanhat tammet, mikä merkitsee huomattavaa metsätuhoa, vahinkoa alkuperäisille lajeille sekä maiseman tuhoamista. Hankkeella oli huomattavasti taloudellisempi ja ympäristöystävällisempi vaihtoehto, joka oli nykyisen tasaisen, suoran ja esteettömän maantien uudistaminen. Hankkeesta ei ole tehty direktiivien 85/337/ETY(1) ja 97/11/ETY(2) mukaista ympäristövaikutusarviota, vaikka se kuuluu selkeästi direktiivien liitteessä esitettyjen hanketyyppien ja kriteerien piiriin. Myös Espanjan valtion säännöksissä (maantielaki 25/1988 29. heinäkuuta) sekä Castilla-La Manchan itsehallintoalueen säännöksissä (Castilla-La Manchan maantielaki 9/1990, 28. joulukuuta 1990) edellytetään ympäristövaikutusarvion tekemistä. Katsooko komissio, että Espanjan viranomaiset ovat rikkoneet ympäristövaikutusdirektiivejä myös siinä, että velvollisuutta kuulla asianosaisia ja ottaa huomioon vaihtoehtoiset hankkeet ei ole noudatettu? Mihin toimiin komissio aikoo ryhtyä saadakseen Espanjan viranomaiset noudattamaan direktiivejä 85/337/ETY ja 97/11/ETY? Aikooko komissio käynnistää rikkomusmenettelyn Espanjaa vastaan direktiivien noudattamatta jättämisen takia? Voiko komissio vahvistaa, että hanketta rahoitetaan EU:n varoista? Jos näin on, poistaako komissio EU:n varat hankkeelta? (1) EYVL L 175, 5.7.1985. (2) EYVL L 73, 14.3.1997. Margot Wallströmin komission puolesta antama vastaus (8. maaliskuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) 2 artiklan mukaan jäsenvaltioiden on toteutettava kaikki tarpeelliset toimenpiteet sen varmistamiseksi, että sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, arvioidaan ennen hankeluvan myöntämistä. Tätä säännöstä sovelletaan direktiivin liitteissä I ja II lueteltuihin hankkeisiin. Liitteessä II mainittuihin hankkeisiin, kuten tämän kirjallisen kysymyksen kohteena olevaan tienrakennushankkeeseen, täytyy direktiivin 4 artiklan 2 kohdan mukaan soveltaa edellä mainittua menettelyä silloin, kun niiden luonne jäsenvaltion harkinnan mukaan sitä edellyttää. On huomattava, että direktiiviä 85/337/ETY on muutettu 3 päivänä maaliskuuta 1997 annetulla neuvoston direktiivillä 97/11/EY(2). Jos kuitenkin lupa-anomus on jätetty ennen 14. maaliskuuta 1999, direktiivin 97/11/EY 3 artiklan 2 kohdan mukaan sovelletaan direktiivin 85/337/ETY muutosta edeltäneen version mukaisia määräyksiä. Espanjan viranomaiset ovat sisällyttäneet Ribera del río Henaresin kansalliseen luetteloonsa yhteisön tärkeinä pitämistä alueista, jotka todennäköisesti liitetään Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) nojalla. Komissio on pyytänyt Espanjan viranomaisilta selvitystä direktiivin 85/337/ETY soveltamisesta kyseisessä tapauksessa arvioidakseen, voiko kyseessä olevalla hankkeella olla merkittävä vaikutus mainittuun kohteeseen, kun otetaan huomioon direktiivin 92/43/ETY tavoitteet. Jos näin on, on sovellettava direktiivin 6 artiklan mukaista menettelyä. Espanjan viranomaisilta saatujen tietojen mukaan tien CN-101 (aiemmin GU-117) perusparannushankkeeseen on saatu yhteisrahoitusta Euroopan aluekehitysrahastosta (EAKR) Kastilia-La Manchan toimintaohjelman puitteissa vuosina 19941999. Investoinnin kokonaismäärä on 441 794 852 pesetaa, joista 65 % maksaa Euroopan aluekehitysrahasto. Komissiossa on parhaillaan käsiteltävänä hanketta koskeva valitus. Perustamissopimusten valvojan ominaisuudessaan komissio ryhtyy tarpeellisiin toimiin varmistaakseen, että yhteisön lainsäädäntöä noudatetaan kyseisessä tapauksessa. Jos lainsäädäntöä on rikottu, komissio varaa itselleen oikeuden vaatia kansallisia viranomaisia palauttamaan mahdollinen yhteisrahoitus. (1) EYVL L 175, 5.7.1995. (2) EYVL L 73, 14.3.1997. (3) EYVL L 206, 22.7.1992.